Referat af Natur-og Nationalpark-netværkstræf i Naturpark Åmosen 13.-14. september 2026.

Heldige asener, vi der deltog på årets netværkstræf i Danmarks Naturfredningsforening!

Med stor faglig indsigt og rettidig omhu havde Birgitte Benzon Bang, Niels Hald og Claus Helveg Ovesen sammensat et interessevækkende to-dages program, der kunne friste medlemmer af DN´s NNPN. Pladserne var begrænsede. Da 22 havde meldt sig, måtte der meldes fuldt hus!

Alle deltagere mødte op med stor forventning og for manges vedkommende gensynsglæde på Lykkebjerg Bondegårdsferie, Jyderupvej 87, 4291 Ruds Vedby – et centralt sted i Naturpark Åmosen, som både Sorø, Holbæk og Kalundborg Kommune kan kalde deres.

Efter indkvarteringen i ferielejligheder på gården og efter lækkert smørrebrød bragt dertil fra Jyderup Præstegård, indtog selskabet kl. 12.50 pladserne på 1. sal, hvor der på hver plads lå en velkomstgave i form af en grøn bærepose med det nye DN logo + program m.m.

Claus havde til lejligheden med vanlig humor gendigtet sangen: ”Se hvilken morgenstund,” og vi fandt melodien ved kreativ bøjning af ordene! Altid godt med en fællessang på træf!

Claus startede seancen med at fortælle. Det er der ingen ben i, men nok knogler!
naturtilstand_lille_og_store_amose_state.pdf  I 2022 udgav han sammen med andre biologer et digert værk, som bør ligge til grund for nutidens naturforvaltning.

Man mærker på Claus, at hans engagement i Åmosen er enorm og smittende. Det kan betale sig at dykke ned i de mange tilgængelige artikler på nettet om Åmosen Forside – Naturpark Åmosen | Naturpark Åmosen
Ph.d. studerende og HB-medlem Mads Gammelgaard tog over efter Claus og fortalte meget spændende om sin forskning i Åmosen. Mads er biolog og botaniker.

Moser fyldte meget i 1800-tallet, det samme gjorde malaria-tilfælde. 

Tørvegravning og opdyrkning har gjort stort indhug på mosernes udbredelse.

Nu til dags går indsatsen ud på at forbedre mosens hydrologi, som så kan bane vejen for de sårbare og sjældne planter, der er knyttet til mosen: Soldug, tranebær, hvid næbfrø, vibefedt, blærerod m. fl. Forskningsprojektet, som Mads deltager i, indsamler bl.a. data om plantesammensætningen via satellit og flydata, foruden planter indsamlet i felten.

Tænk, som mødedeltager at blive forkælet med den unge ”naturnørds” formidling af moderne feltarbejde. Det er guld værd for det overvejende grå guld på træffet! Tak Mads!

Med facts og kaffe i rygsækken drog gruppen af sted i biler til Store Maglemose, Maglemosevej 3a, 4295 Stenlille, ca. 24 km øst for vores bosted.

SPOR Store Åmose  Her kan læsere med fordel fordybe sig i skabelsen af Sjællands største moseområde med spændende fund fra stenalderen og den betydningsfulde Maglemosekultur, som opstod langs Åmose Å længe før, der var noget, der hed København!

Biolog Line Magnusson fra Sorø Kommune guidede os på søndagsudflugten på bedste vis.

Op over Maglebjerget, 44 m over havet og med skøn udsigt over det kuperede landskab.

Indtil 2023 ejet af Danmarks Naturfond, nu af Den Danske Naturfond, men plejet af frivillige fra DN Sorø. Et fortræffeligt sted at indtage kaffen og de medbragte Pågen kanelsnegle!

Vi tog de mange indtryk og fortællinger til os, mens vi travede af stier og markveje, hvor vi også fik et syn af det skotske højlandskvæg, der er de bedste naturplejere.

Mange fugle gemte sig under vores invasion, men en enkelt stålorm nåede ikke i skjul, så den blev foreviget. Birgitte og Niels har under deres gentagne research fået Naturpark Åmosen helt ind under huden. For vi øvrige vil et genbesøg anspore til at dykke endnu dybere i mosen!

Bodal Gods er i 2026 et privatejet landbrug og beliggende i Naturpark Åmosen, men under2. Verdenskrig blev der gravet massevis af tørv i Bodal Mose. En hel del endte hos Carlsberg Bryggeri. Vi så de nærmest endeløse markflader, der er opdyrket, men ønskes genetableret som mose ved at fjerne dræn. Der er ønske om at erhverve arealet fra Bodal Gods – hvis altså pris og pengepung stemmer overens. Måske i Den Grønne Treparts regi?

Beriget af oplevelsen Store Åmose kørte vi hjem til ”Lykkebjerg Bondegårdsferie,” hvor Lasagne med fristende salat og brød fra Jyderup Præstegaard blev indtaget ved langbordet.

En lækker æbledessert rundede måltidet af.

Efter en times spisning var det tid til Niels Halds indlæg om Åmosens geologi.

Lige noget for Niels, der er den fødte geolog – altid velforberedt og med kopier klar til alle. Forklaring om issøbakker, dødislavninger og smeltevandsslette – selv om vi lyttede intenst kl. 19.30, kunne de færreste nok bestå en eksamen i geologi, men respekt for det videnstunge indslag!

Dernæst blev det tid til erfaringsudveksling om vores respektive  parker 

Alle bidrog med spændende input, som det fører for vidt at omtale i referatet. Der blev afsat 2 min. til hver, og det var kun med Birgittes skarpe tidsregning, at det lykkedes – ellers var vi fortsat til midnat!

Søndag den 13. september 2026 blev Naturnationalpark Gribskov indviet af Miljøminister Maria Reumert Gjerding. Èn af træfdeltagerne Lenni Gottlieb, DN Halsnæs overværede åbningen og påmindede os andre om, hvor vigtigt det er, at DN markerer sig mere synligt, så modstanderne ikke får mediernes fulde opmærksomhed. Der tegnes ofte et skævt billede! 

Klokken 21 skulle vi vælge ny aktivgruppe til træf i 2027 og webinar.

Måske var vores energi sluppet op, for det lykkedes ikke at få nye deltagere til at melde sig til arbejdet. Birgitte ville forståeligt nok gerne stoppe som formand efter ti vellykkede år.

Claus H. Ovesen ligeså. Troels Stensballe, Nina Svanborg og Margit Røgind ønskede ikke genvalg.  Derfor valgte vi at udsætte afgørelsen til dagen derpå!

For nu var det omsider tid til aftenhygge med ost og vin, som vi indtog i spisestuen.

Så fejlede energien ikke noget, og med DN´ere samlet, går snakken altid let, fordi vi har så mange fælles interesser uanset, hvor vi kommer fra: Jylland, Fyn og Sjælland.

Det faglige input er uhyre vigtigt på et træf, men det sociale samvær må ikke glemmes!

En dejlig dag i netværket endte først ved midnatstid, hvor folk bevægede sig til deres respektive værelser beliggende i diverse afdelinger af den fordums landbrugsejendom.

Mandag den 14. september 2026.
Efter en god nats søvn på bløde madrasser, klargøring af værelser og pakning, blev morgenmaden nydt i det behagelige selskab, med madpakkesmøring  + fyldte drikkedunke klar til dagens program, hvortil netværkets kontakperson i DN Kirsten Grotum Sørensen til vores udtalte glæde også var mødt frem. 

Birgitte Benzon Bang var mester for en meget spændende gennemgang af Åmosens kulturer gennem tiderne. Med gentagne besøg på Nationalmuseet var Birgitte topmotiveret for at formidle den enestående historiefortælling fra Jægerstenalder og op til nutiden til  UG+

Maglemosekulturen var og er enestående i DK. Det fik vi lært denne weekend.

Niles Hald fortsatte de gode takter og holdt et oplæg på ½  time om de fem Kongens Møller ved Åmose Å -Halleby Å´s vandsystem med kort, gl. arkivfotos og kulturhistorie. Fascinerende møllehistorier, der engang havde enorm betydning, men nu til dels er glemt.

Således veloplyste drog kursisterne ud i felten for at besé terrænet syd for Skarresø med specielt fokus på Strids Mølle, der er grundlagt af Valdemar Atterdags i 1300-tallet, i dag ejet af efterkommere af A.P. Møller og renoveret til bageri, café og butik. En perle i Åmosen, hvor møllehjulet stadig kværner kornet til mel. Se gerne her: ( 3) Facebook
Strids Mølle holder mandagslukket- så vi måtte nøjes med synet udefra. Heller ikke dårligt!

Heldigvis var Louise Lærke, direktør for Naturpark Åmosen bestilt til at fortælle om sit arbejde, så vi satte os mageligt til rette på de udendørs opstillede bænke og havestole og nød Louises gennemgang. For de særligt interesserede kan her læses om Åmosens
NATURPARKPLAN 2023-2028 
Skønt kun ½ års ansættelse i Naturparken har Louise en klar mission for sit arbejde:

Skabe synlighed, samarbejde og oplevelser – og med et imponerende katalog af aktiviteter i 2026, ser dette ud til at lykkes til fulde. Sjællands største vildmark på 8.5000 hektar byder ind med 13.000 års natur- og kulturhistorie, så en netværksweekend forslår så lidt!
https://naturparkaamosen.dk/arrangementer/  En spillevende kultur anno 2026. Godt gået!

Anne-Kirstine Klitmark, kommunikationsmedarbejder i Åmosen, fulgte med os til gensidig glæde og formidling af DN´s netværks-besøg ved Strids Mølle, hvor den medbragte formiddagskaffe blev indtaget.

Derefter kørte vi til Sæby Kirke, Sæbyvej  50 A, 4270 Høng,  Sæby Kirke - Kirke i Høng
En meget seværdig romansk kirke  med kalkmalerier fra 1100-tallet. Niels Hald var også her guide og historiefortæller for den udvalgte skare, og vi sugede beundrende den velbevarede kirkekunst til os.

Sæby Kirke har den smukkeste beliggenhed ved Tissø, Sjællands største sø på 12 km2.

Tissø er opkaldt efter guden Tyr. Området vest for søen var et magtcentrum i vikingetiden, og utallige arkæologiske fund knytter sig til stedet. 

Tissø Vildtreservat er et af Sjællands vigtigste fuglebeskyttelsesområder og for fugleentusiaster et must. Vi var begunstiget med godt vejr og med deltagelse af ornitolog Ole Nilsson, DOF, der havde stillet sin fuglekikkert op ved søbredden, så vi kunne nyde synet af de mange vadefugle, der befandt sig til lands, til vands og i luften. I guder for et syn!

Det var madpakketid, som til dels blev indtaget stående, da fuglekiggeriet tog hele opmærksomheden. Desværre måtte vi hilse af med de gode folk fra Jylland, der skulle lade elbilen op og nå færgen fra Sjællands Odde.

Vi andre fortsatte turen til Flasken fuglereservat, Flasken, Hallebyåens udløb, Skiften og Reersø Vejle | Fredninger  et lavvandet delta, hvor Halleby Å løber ud i Storebælt. Fra fugletårnet fik vi et godt indtryk af det vidtstrakte vådområde for trækfugle. Teleskop og kikkerter på plads.

Den lille rasteplads ved Reersøvej / Dalbyvej syd for Flasken blev endestationen for årets netværkstræf i Naturpark Åmosen.

Sidste punkt på dagens program var evaluering og kaffe. Kirsten og Anne-Kirstine var stadig med os. Kaffen og de sidste Pågen kanelgifler forsvandt som dug for solen. Lutter ros til arrangører af træffet Birgitte, Niels og Claus. Stor tilfredshed med program og afvikling – vidensdeling, forplejning og indkvartering. Vi er alle meget klogere på Åmosen nu end før!

Efter 10 års ubetinget succes for DN´s Natur-Nationalparknetværk, ønsker Birgitte at stoppe som tovholder!  Ganske forståeligt! Kæmpe tak for din indsats sammen med specielt Niels og Claus. Ingen af de resterende deltager var klar til at overtage posten, så indtil videre er den vakant. Kirsten opfordrede til at fortsætte det gode arbejde. Kommer tid, kommer råd!

Foreviget i et gruppebillede, fotograferet af Anne-Kirstine, drog vi hver til sit med en dyb taknemmelighed over Åmosens bidrag til fortidens og weekendens forståelse.

Stor tak til Danmarks Naturfredningsforening for at tilgodese netværkets aktiviteter.

Referat af Birgit Bjerring, DN Faaborg-Midtfyn den 1. oktober 2026. 
